Joaquin Phoenix

Joaquin Rafael Phoenix (* 28. október 1974, San Juan, Portoriko, USA) je americký filmový herec.
V roku 2020 získal Oscara za najlepší mužský herecký výkon v hlavnej úlohe vo filme Joker (2019)

Rodinné pozadie 
Joaquinova matka Arlyn Dunitz Jochebed, narodená v New Yorku v roku 1944 a jeho otec John Lee Bottom, narodený v Kalifornii v roku 1947, vychovali okrem Joaquina ešte päť detí: syna Rivera, a dcéry Liberty, Butterfly, Rain a Summer. Joaquin odmalička žiarlil na „prírodné“ mená svojich súrodencov a tak si od roku 1985 do polovice 90. rokov privlastnil meno „Leaf“. Celé jeho detstvo bolo poznamenané cestovaním, jeho rodičia boli kresťanskými misionármi a každé z ich detí sa narodilo v inom štáte. Arlyn pracovala koncom 70. rokov v televíznej stanici NBC, čo bol dôvod, prečo svoje talentované deti viedla k herectvu. Rodina nikdy neprekvitala bohatstvom a neustále cestovala naprieč USA. Nakoniec si zmenili meno z pôvodného „Bottom“ na „Phoenix“, čo malo naznačovať koniec ich neustáleho cestovania za šťastím a usadenie sa v Kalifornii.

Cesta za slávou 
Joaquin sa v americkej televízii začal objavovať už v roku 1982 v malých hosťujúcich roliach v rôznych seriáloch, viac si zahral v "Backwards: The riddle of Dislexia" (1984), "Kids don't tell" (1985) a "Morningstar/Eveningstar" (1985). Medzi jeho známejšie úlohy v 80. rokoch patria "Space camp" (1986), "Ruskies" (1987) a "Parenthood" (1989), čo bola jeho posledná rola pod pseudonymom Leaf. Začiatkom 90. rokov sa ešte objavil vo "Walking the dog" (1991). Bohužial sa Joaquin viac ako svojimi výkonmi na plátne preslávil 30. októbra 1993 svojim telefonátom na linku pohotovosti 911, kde volal potom, čo jeho už filmovo úspešný a kritikmi uznávaný brat River Phoenix skolaboval po predávkovaní drogami v známom klube „Viper room“, ktorý vlastní Johnny Depp. River v tú noc zomrel a Joaquinov telefonát sa dostal do celonárodnej televízie. Joaquin bol smrťou svojho jediného brata psychicky zdevastovaný a hereckú kariéru položil na klinec.

Phoenix sa vracia vo veľkom 
Keďže Joaquin a jeho zosnulý brat River mali rovnakého manažéra, ten priviedol Joaquina opäť k herectvu pod podmienkou, že ak ho niekedy uvidí brať drogy, vlastnoručne ho zbije, pretože nechce riskovať stratu ďalšieho talentovaného Phoenixa. Joaquin sa objavil vo filme "To Die For" (Zomrieť pre, 1995) v úlohe mladého, nie veľmi inteligentného študenta, ktorého zvedie televízna hlásateľka Suzanne (Nicole Kidmanová) a prinúti ho zabiť svojho manžela, ktorý jej stojí v kariére. Film bol kritikmi pozitívne prijatý a Joaquin si nemohol želať lepší comeback. "Inventing the Abbots" (Rande, 1997) nebol síce trhák v kinách, ale pre Joaquina znamenal stretnutie s Liv Tyler, s ktorou chodil až 3 roky. Ďalej si Joaquin zahral vo filmoch "U-Turn" (1997), "Clay Pigeons" (1998) a "Return to Paradise" (Poprava, 1998). Vo filme "8mm" (1999) si Joaquin zahral Maxa Californiu, pokladníka v porno obchode a svojim výkonom takmer zatienil Nicolasa Cagea v hlavnej úlohe, aj napriek tomu, že hral len v polovici filmu. Joaquin ešte stihol nahrať film "The Yards" (Temné zákutia, 2000), spolu s Charlize Theron a Markom Wallbergom, ktorý zožal úspech hlavne na Medzinárodnom filmovom festivale v Cannes 2001.

Od zlého rímskeho cisára k drogovo závislému country spevákovi 
Prelomovým filmom pre Joaquina bol "Gladiator" (2000), kde bol za svoj nadpriemerný herecký výkon nominovaný na Oscara 2001. Nasledovali filmy, ako "Quills" (Perom Markíza de Sade, 2000), kde si zahral katolíckeho kňaza, "Buffalo soldiers" (Ukradni čo môžeš, 2001-2003), kde sa predstavil ako americký vojak na nemeckej základni tesne pred pádom Berlínskeho múru. 

V roku 2002 začal Joaquin spolupracovať s režisérom M. Night Shyamalanom, z čoho vzišli filmy "Signs" (Znamenia, 2002) a "The village" (Osada, 2004). Medzitým Joaquin prepožičal svoj hlas malému medveďovi Kenai v animovanom "Brother bear" (Medvedie srdce, 2003) a zahral si v budúcnosti s Claire Danesovou v „It's all about Love“ (Za všetko môže láska, 2003). V oscarovom filme "Hotel Rwanda" (2004) sa Joaquin objavil ako zarastený novinár len v troch scénach, avšak vo filme "Ladder 49" (Okrsok 49, 2004) hral hlavnú úlohu hasiča popri Johnovi Travoltovi. Jeho doposiaľ posledným filmom je "Walk The Line" (2005), kde Joaquin hrá nedávno zosnulého country speváka Johnnyho Casha, ktorého život ako „muža v čiernom“ bol tak zaujímavý, že na jeho sfilmovaní pracoval režisér James Mangold už od 90.rokov. Joaquin sa začal na úlohu Casha pripravovať tak, že sa naučil hrať na gitare a spievať tak, aby pripomínal baryton Johnyho Casha.

Zaujímavosti 
 Keď mal Joaquin 3 roky, videl video s krutým zaobchádzaním so zvieratami na veľkofarmách potravinových spoločností a stal sa vegánom, nasledoval tým svojho brata Rivera a napokon prešla celá rodina na vegánstvo.
 Aj keď Joaquin odmieta nosiť kožené a iné zvieracie výrobky, pre film „Gladiátor“ si musel obliecť kožený oblek ozdobený perím.
 Vo filme „To Die For“ si Joaquin zahral s Caseym Affleckom (mladším bratom Bena Afflecka), s ktorým zostal veľký kamarát až dodnes a zároveň bol jeho švagrom, pretože Casey bol ženatý s Joaquinovou sestrou Summer, s ktorou má synov Indiana a Atticusa.
 Joaquin sa nikdy netajil, že ani on nevie správne vysloviť svoje meno, väčšinou si vraví „Woaaa-kííín“, ale častejšie povie dievčatám na rande, nech ho volajú „Kitten“.
 Je jedným z hlavných hovorcov organizácie proti krutému zaobchádzaniu so zvieratami PETA, pre ktorú natočil video a nafotil reklamu proti noseniu kožuchov.
 Jazva, ktorú má Joaquin nad perou nie je dôsledok rázštepu, je to jednoducho vrodené „znamienko“.
 Joaquin sa veľmi nerád díva na svoje filmy a číta scenáre, vždy je voči sebe príliš kritický, jediný film, ktorý si pozrel viackrát je „The Yards“.
 Vo filme „Walk the Line“ Joaquin spieva aj hrá na gitare a taktiež naspieval všetky piesne Johnnyho Casha na soundtracku k filmu.
 Joaquin vlastní dve motorky: Ducati a Le mans.
 Joaquin má jedno tetovanie: kruh na vnútornej strane pravého ramena. Koncept vytetovať kruh bol pre tetovača zrejme náročný, keďže výsledok bol úbohý, ale Joaquin bol príliš zaujatý svojou bolesťou, aby ho zastavil. Casey Affleck má udajne celú „udalosť“ natočenú na videu.
 Joaquinov romantický status sa úspešne vyhýba publicite. Jeho trojročný vzťah s Liv Tyler bol médiám známy, odvtedy 2 roky oficiálne chodil s modelkou Topaz. Momentálne je vo vzťahu s herečkou Rooney Mara .
 Joaquin bol režisérom videoklipu „Tired of Being Sorry“ od kapely Ringside. Priznal sa, že si vie v budúcnosti predstaviť režírovať filmy, keďže herectvo sa pre neho už stalo rutinou.
Jeho pradedo emigroval zo Zemplína z obce Brehov do Ameriky.

Iné projekty 

Filmoví herci USA
Držitelia Oscara za najlepší mužský herecký výkon v hlavnej úlohe
Držitelia ceny Zlatý glóbus za najlepší mužský herecký výkon (komédia/muzikál)
Držitelia Critics' Choice Movie Awards
Ateisti USA
Osobnosti zo San Juan (Portoriko)